May 2016 – Perdebytjie se nes
Dis die klein dingetjies..
wat ons soms ontglip.As jy egter stil sit en rondkyk om jou,gebeur daar nogal baie.Ek het een middag net op die houtplatvormpie voor ons huisie gesit en die volgende waargeneem,sonder om 'n voet te versit:
Laaste blommetjies voor die ysige winterkoue.
Wie sou kon dink dat 'n nare plantjie soos 'n dubbeltjie,so 'n mooi blommetjie het.Toevallig was daar 'n veertjie ook verstrengel in die ruwe blare.(Tribulis zeyheri).
Met uitgerafelde toiingrige vlerkies,geniet sy die laaste strale van die skraal middagsonnetjie.
Nog 'n klein besoekertjie op my stoep,is liewe klein baardmannetjie.Dis 'n piepklein voëltjie,slegs 10cm en weeg 9-13g.(Scaly-feathered Finch).
Baardmannetjie se nes.Duidelik nie deur hom gebou nie…soms trek hulle in ander voëls se neste in.Hierdie lyk soos 'n koringvoël se nes,maar die paartjie het dit oorgeneem!Hul eie nessies is rond met 'n klein tonneluitgang.
Sommer net verras deur hierdie pragtige wesentjie.
Gemsbok Komkommer(Acanthosicyos naudinianus)
Nog 'n besoekie van die pragtige dame.
Gemsbokkomkommer van naby.
Hierdie mooi outjie was die toppunt van 'n heerlike middag op 'n stoepie in die Kgalagadi!
Ek gaan 'n rukkie laaglê…'n paar van my gunsteling foto's…mooibly tot ek terug is.
Langnekke van die Kgalagadi
'n Rare gesig…a Journey of giraffe!
'n Lekker mondjie water…
Lek die lippies af.
Die einde van nog 'n dag…
Koester die laaste hitte van die wegkwynende son.
Sommer 'n pretfoto..liefde in die Kgalagadi.
'n Briefie in 'n ou boekrak.
Gister breek ons die ou boekrak in ons TVkamer uit.Ons woon al 30 jaar in hierdie huis en het die huis gekoop met die einste rak.Dus is dit omtrent al veertig jaar oud.Daar was 'n effense oomblik van hartseer en nostalgie,maar die vooruitsig op meer ruimte en iets nuuts,het my gou opgebeur!
Nadat die hele spul uitgebreek is en die stof effens gaan lê het,sien ek 'n opgevoude papiertjie tussen die splinters en hout lê.
Ek herken dadelik die skrif as dié van my middelste dogter,toe sy klein was.Ek lees en die trane rol sommer….sy is duisende kilometers van hier af in 'n vreemde land,maar 'n vergete briefie van 'n langvervloë kindertyd het haar vir 'n oomblik styf teen my aangedruk…
Dié briefie het nou 'n ereplekkie tussen al my kinders se "kunswerkies" en skryfgoedjies van lankgelede!
Surprise se storie gaan verder.
Dis langnaweek en Gogo het vir Surprise kleertjies ingepak,want hy gaan Sekunda toe na sy sjebien-ouma.Eintlik gaan sy ma daar kuier,maar sy moet hom saamvat,anders vind die spul familie dáár uit,dat hy by Gogo bly.Die gort sal gaar wees,want hulle sal seker weer begin toutrek oor die kind en eis vir"damages"!
Hy loer met bang hartseer ogies na Gogo,maar sy praat hom moed in en sê hy moet doodstil bly oor waar hy nou woon.Sy ma is aangetrek soos 'n modepop en haar lang rooigeverfde naels tik ongeduldig op die kind se kop.
Tot dusver het sy niks bygedra tot Surprise se versorging of opvoeding nie.Haar enigste blykie van die kind se bestaan,was toe sy verlede jaar,fyn uitgevat,by die kleuterskool opgerol het vir Surprise se "graduation"!Natuurlik pryk sy op 'n foto saam met hom,met sy skinkbordkeppie,swart manteltjie en spierwit glimlag.Mens sou sweer sy het betaal vir sy vier jare in die creche.Sy het hom miskien tweemaal gesien,nooit gebel nie en nie eers geluk gewens met sy verjaarsdag nie!
Madame het nou werk gekry,maar weereens word Surprise net gebruik om haar kant skoon te hou by haar suiplap familie.Met afkeuring kyk sy na die kind se goedkoop Pepstore tekkies en gooi 'n skimp dat sy pa vir die kind Nikes moet koop!Gogo sluk 'n bytende opmerking weg en plant vir oulaas 'n soentjie op Surprise se blinkbruin voorkoppie.Sy krimp ineen net by die blote gedagte aan wat vir die kind voorlê.
Die naweek snel verby,maar nie vinnig genoeg vir die getraumatiseerde kind nie.Maandagmiddag,hoor Gogo 'n kind buitekant haar huis huil.Hemel,dis Surprise!Mammielief het hom net daar afgegooi,nie eers toegesien dat hy veilig ingaan,óf die familie kom groet,wat háár kind koester en grootmaak nie…eish!
Die outjie is omgekrap en vertel van suipery en sjebiengevegte en hoe sy gekletterde ouma 'n ander ewe dronk oompie rondgegooi het….natuurlik met bygaande skellery en vloekwoorde.Die mannetjie is die heelmiddag ongedurig en spring op en af soos 'n kaartmannetjie.Gogo se tienerseun bring die knapie naderhand tot bedaring en lei sy aandag af van die naweek se vieslikhede.
Mêrrimpie het nog steeds Surprise se "grant"kaart en Gogo moet maar op haar eie voortsukkel om die bondeltjie "surprise" wat ses jaar gelede sy opwagting gemaak het,te versorg!